Ke Koronelio. E be e le molaodi wa madira a Roma. Koronelio o be a sa tsebe Petro, eupša o be a boditšwe gore a mmitše a tle ntlong ya gagwe. Anke re bone kamoo se se ilego sa direga ka gona.
Balatedi ba Jesu ba pele e be e le Bajuda, eupša Koronelio e be e se Mojuda. Lega go le bjalo, o be a rata Modimo, a mo rapela e bile a direla batho dilo tše dintši tše dibotse. Ke moka mathapameng a mangwe, morongwa o ile a tla go yena gomme a re: ‘Modimo o kgahlwa ke wena, le gona o tla araba dithapelo tša gago. Roma banna gore ba yo bitša monna yo a bitšwago Petro. O dula Jopa ntlong ya Simone yo a dulago hleng ga lewatle.’
Petro a theogela lebatong la ka tlase gomme a re go bona: ‘Ke nna monna yo le mo nyakago. Ke ka baka la’ng le tlile mo?’ Ge banna bao ba mo hlalosetša gore morongwa o boditše Koronelio gore a mmitše a tle ntlong ya gagwe, a dumela go sepela le bona. Letšatšing le le latelago, Petro le bagwera ba gagwe ba tloga ba ya go Koronelio kua Kesarea.
Ke ka baka la’ng barutiwa ba Bajuda le Petro ba ile ba makala?